Kaapstad wink vir kankerbruidLarami Meyer hoor sy gaan Kaapstad toe vir haar wittebrood. (Foto: Marlow du Plessis) Larami Meyer, die 36-jarige terminale kankerlyer van Pretoria wat in Mei vanjaar verras is met ŉ droomtroue deur die Centurion Hospice, en haar man, Otto Meyer, is vroeër vandeesweek verras met ŉ wittebrood deur GROOTfm 90.5 se omgeeprojek, Jou Mense, My Mense. Dié radioprogram het vliegtuigkaartjies na Kaapstad en kaartjies vir onder meer ŉ besoek aan Tafelberg aan die pasgetroude paartjie oorhandig. Dié oorhandiging van die geskenk is tydens ŉ insetsel gedoen. Nie net Larami en Otto se trane het geloop nie, maar ook dié van almal wat by die opname betrokke was. Annette Reed, uitvoerende hoof van Centurion Hospice, het ook ŉ koevert met kontant aan hulle oorhandig. “Ek kan dit nie glo nie. My droom is bewaarheid,” het Larami gesê. Sy is in Desember verlede jaar met ŉ seldsame kankerkarnisoom gediagnoseer is. “Ek was nog nooit in Kaapstad nie, maar ŉ besoek aan Tafelberg was nog altyd op my emmerskoplys. Om op Bloubergstrand te gaan stap, al is dit sukkelend, gaan die ervaring van ŉ leeftyd wees.” Aangesien die paartjie se geldsake dit nie sou toelaat nie, sou hulle nie op ŉ wittebrood gegaan het nie. Hulle gaan egter nou, danksy die publiek, op 25 Junie vir vyf dae na Kaapstad reis. Die paartjie se etes, verblyf, vliegtuigkaartjies, uitstappies en sakgeld word ingesluit by die geskenk. Van links (voor) Annette Reed, Larami en Otto Meyer. Agter van links: Yolanda Lemmer en Sonet Stofberg. (Foto: Marlow du Plessis) Larami se paaie het in April vanjaar met dié van Centurion Hospice gekruis nadat sy navraag gedoen het oor dié hospice se binnepasiënte-eenheid. “Ek het besef dat ek moontlik in ŉ hospice opgeneem sal moet word, en die Centurion Hospice is die beste in die land.” Haar en Otto se liefdesverhaal, wat begin het toe sy maar dertien jaar oud was, het die Centurion Hospice-personeel só ontroer dat hulle binne nege dae ŉ troue vir die paartjie gereël het. Sy het vroeër vertel sy en Otto (38) het as tieners aan die Kwaggasrand-skool in Pretoria-Wes op mekaar verlief geraak. “Ek was dertien jaar oud toe Otto my gesoen het. Dit was ook my heel eerste soen – en nou moontlik ook my laaste soen,” het Larami gesê. Sy het later na ŉ ander provinsie verhuis en hulle liefde moes oor gesteelde telefoonoomblikke en briewe gedy. Die lewe het egter sy verloop geneem en Larami is later getroud, alhoewel dié verhouding nie uitgewerk het nie, terwyl Otto enkellopend gebly het. Sowat twee jaar gelede het hul liefde weer op Facebook begin blom. Kort nadat die tweetjies saam ingetrek het, het Larami siek geword. Ná 18 operasies, waartydens haar baarmoeder en eierstokke verwyder is, kon die dokters eers verlede Desember vasgestel het dat sy kanker het. Otto het haar kort na dié diagnose gevra om met hom te trou. Otto en Larami Meyer voor die kansel. (Foto: Iolande Baker Photography) Na dié twee se troue het skenkings van reg oor die land ingestroom om Larami se droom van ŉ wittebrood in Kaapstad te bewaarheid. GROOTfm 90.5 het ook betrokke geraak. Sonet Stofberg, die gemeenskapsprojek-koördineerder van Jou Mense, My Mense, het gesê dis ŉ goedvoel-storie en dat Larami en Otto hulle geïnspireer het om weer in ware liefde te glo. “Dit is ŉ mooi storie wat hulle kan vertel en daardie storie moet gedeel word.” Nerina Smith, gastehuiseienaar van Smithland Guesthouse Apartments in Parow, het dadelik gratis verblyf aangebied. “Ek het die fasiliteite en ek help graag mense. Larami en Otto se verhaal het my diep geraak.” Nerina het ook aangebied om hulle op die lughawe te gaan haal en hulle op die uitstappies te vergesel. “Ek sien baie daarna uit om hulle te ontmoet.”